Ndá ti ó kꞌuínkaséña kꞌuaxrjexín sin ndo̱e chꞌin Caifás,
sákjuíko sin chꞌin Jesús ti palacio tꞌe̱to̱axín ti gobernador.
Ndá ti ó kjuíji sin ntiha la ti sin judío la kꞌuixenhña sin ti palacio kixin ti chrókꞌuixehen sin la chrókuamá sin ti ijie̱ siín ntiha la í xrokjuahya sinie sin ti nkehe tsꞌixin ti kia Pascua.
Ndá chꞌin Pilato kꞌuaxrjexín ti nchia itjen tꞌe̱to̱an la kjuanchankí,
ndáchro:
―¿Xá nke ijie̱ chónta ti nkexro i?
Ndá kjuáte̱he sin ndáchro sin:
―Ti chróchóntahya chꞌan ijie̱ la chrókjui̱kohyani chꞌan ntihi.
Ndá kꞌue̱to̱an chꞌin Pilato,
ndáchro:
―Sátjikoára chꞌan,
nchekito̱exínra ti iji̱é chꞌan éxi ndáchro ti ley kuèntára.
Ndá kjuáte̱he ti sin judío,
ndáchro:
―Jeheni chojni judío la chóntahyani kjuachaxin tsꞌóñáni ninkexró.
*Mé xi̱kaha xiteyá ti nkehe tsíndáchro chꞌin Jesús kixin nkexrín tsꞌenxín chꞌan.
Ndá chꞌin Pilato xíkꞌixehen ti nchia itjen tꞌe̱to̱an,
ndá kꞌuéye̱he̱ ti chꞌin Jesús la kjuanchankí,
ndáchro:
―¿Á jaha ti rey kuènté ti sin judío ní?
Ndá ndáchro chꞌin Jesús:
―Ti nkehe tjánchánkia la,
¿á jahuá kjuénka̱yáxian ní,
o̱ íjnko nkexro chrónka?
Ndá kjuáte̱he chꞌin Pilato,
ndáchro:
―¿Xá á janhan ijnko judío ní?
Ti sin chjasán la ko ti sin ncha̱tꞌá tꞌe̱to̱an mé kjui̱ka̱o sin ti jaha.
¿Xá nkehe kjui̱chꞌe?
Ndá kjuáte̱he chꞌin Jesús ndáchro:
―Ti kjuachaxin chonta janhan la jehya kuènté ti chjasintajni.
Náhí.
Kixin ti chrókóxi̱kaha,
la itsjé ti sin kuénta̱na la chrókjuajo̱nko ti sin judío kixin chrótséhya sin ti janhan,
la chrókjui̱ka̱ohya sin ti janhan ntihi;
kjánchó ti kjuachaxin chonta janhan la jehya kuènté chjasintajni.
A̱ndá chꞌin Pilato kjuanchankí,
ndáchro:
―¿Á chaxín jaha ijnko rey ní?
Ndá kjuáte̱he chꞌin Jesús,
ndáchro:
―Janhan ti rey ndáchrua jaha.
Janhan kokjína la ko kꞌuinka chjasintajni kixin tso̱xrja̱nka ti nkehe chaxín ndoá.
Kaín ti sin titekaon ti nkehe chaxín ndoá mé tjejótihin sin ti nkehe tjàkua.
Ndá ndáchro chꞌin Pilato:
―¿Xá nkehe ti nkehe chaxín ndoá?
Ndá kjuixin kjuanchankí chꞌin Pilato tíha,
ndá kꞌuaxrjexín chꞌan ntiha,
la sákjuí chꞌan ti tjejó ti sin judío,
la ndáchro chꞌan:
―Kꞌuitjáhya ninkehó ijie̱ chónta ti nkexro i.
Kjánchó jahara la ó kuáhanra kixin ti kia Pascua la tjánjua kjuachaxin kixin tsꞌaxrje ijnko nkexro tjechjina.
¿Á tjinkáonra kixin tsꞌatjánta ti Rey kuènté ti sin judío ní?
Ndá kaín sin kꞌóyako sin,
ndáchro sin:
―Ti chꞌin a,
la náhí.
Tꞌa̱tjánta Barrabás.
Kjánchó Barrabás mé ijnko chojni tjasin kjuanínkaon.